《赠戴渔》
宋代·王质

李氏小房何必庐，颜氏心斋自有书。吾衰久矣不复梦，子归求有师有馀。

千春杏花开阙里，万代风声吟舞雩。静听犹闻唤回也，惊起不觉呼参乎。

茫茫空里撮不得，历历个中殊不疏。一点外皆閒事业，三声中有大工夫。

莫欺山东老王质，拨醒江南穷戴渔。若逢有眼但举似，漫敲此骨真何如。

能于灵府钻三寸，敢许孟门增一徒。清风各自在何处，明月相看元不孤。

他还见汝不见汝，定是故吾非故吾。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。